महेन्द्रबावू जैसे लोग अपनी सत्ता को सुरक्षित रखने की कला में निष्णात हैं । वह एक तरफ आदिवासी समाज की जमीन हथियाने तथा उस पर अपने मुनाफे की पौध ( तेजाब फैक्टरी) लगाने की चालाकी में आदिवासी समाज के धर्मभीरू व्यक्ति टेंगर की धार्मिकता ( मानवीयता) को उकसाता है | यह कह कर कि यह फैक्टरी जरूरतमँद आदिवासियों की भूख को मिटायेगा; उनकी बुनियादी जरूरतों को पूरा करेगा | जबकि दूसरी तरफ, वह आदिवासी युवकों (फोकल जैसे) की स्वछंद वृत्ति को हवा देकर उनका गलत इस्तेमाल करता है। वह अपने मुनाफे के कारोबार को धर्म-सम्मत बनाने के लिए सीताराम पंडित जैसे मुख्यधारा की वर्चस्ववादी जाति के प्रतिनिधि को भी अपनी लूट में शामिल करता है। इस उपन्यास में सीताराम पंडित और टेंगर का निम्न संवाद उक्त सच को ही जाहिर करता है -‘‘तुम का चाहते हो, जिस फैक्टरी के लिए तुम राजा बलि की तरह सब-कुछ दान दे दिए, उसी का तुम्हारी बेटी बंद करवा दे और इतना आदमी भूखे मर जाय।’’ ना पंडिज्जी !’’ टेंगर घबरा उठा ‘‘ इ फैक्टरी अन्नपूरना माई है इ बंद नहीं होगा चाहे इसकी खातिर हमको धर्मजुद्ध ही करना पड़े।’’3